Diari Oficial de la Generalitat Valenciana


Sumari del DOGV 3745, del 09-05-2000 (2000/3537)

ACORD de 25 d'abril de 2000, del Govern Valencià, pel qual es declara d'interès comunitari un complex socioesportiu, en la Devesa de Campoamor, al terme municipal d'Orihuela.
------------------------------------------------------------------------------------------------------------------------------------------------------------------------------

### Dades del document

Número de DOGV
:   3745

Data del DOGV
:   09-05-2000

Secció del DOGV
:   III. CONVENIS I ACTES - F) MODIFICACIONS PRESSUPOSTÀRIES

Número del document
:   2000/3537


Data del document
:   25-04-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Orihuela
    * instal·lació esportiva
    * pla d'urbanisme

ACORD de 25 d'abril de 2000, del Govern Valencià, pel qual es declara d'interès comunitari un complex socioesportiu, en la Devesa de Campoamor, al terme municipal d'Orihuela. [2000/X3537]
  
El Govern Valencià, en la reunió del dia 25 d'abril de 2000, adoptà l'Acord següent:
  
Antecedents de fet
  
Primer. Amb data 29 de gener de 1996 la mercantil Lomas de Campoamor, SA, representada pel senyor Constantino Ortiz Sánchez, presentà en el Servei Territorial d'Alacant de la Sotssecretaria d'Urbanisme i Ordenació del Territori, la instància i la documentació complementària, per la qual sol·licita, pel procediment extraordinari de l'article 20 de la Llei del Sòl No Urbanitzable, la declaració d'interès comunitari per a la legalització d'un complex socioesportiu vinculat a un camp de golf existent i en funcionament des del 1988, en parcel·la de la seua propietat sítia en la devesa de Campoamor, a la zona costanera del terme municipal d'Orihuela.
  
Al llarg del curs de tramitació del procediment, l'interessat en diverses ocasions ha aportat documentació complementària, i així, amb data 17 d'octubre de 1996 presentà el nou projecte refós que fou novament completat i corregit en dates 2 de desembre de 1996 i 7 de febrer de 1997, i queda en aquesta data complet l'expedient a l'efecte de la seua exposició pública i requeriment d'informes de les diverses administracions afectades per l'actuació.
  
Segon. Si bé en la data d'inici del procediment la parcel·la suport de l'actuació es trobava classificada pel Pla General d'Ordenació vigent en el municipi com a sòl urbanitzable no programat (PAU 5), s'havia iniciat la tramitació d'una modificació puntual del citat instrument de planejament que reclassificava els terrenys de referència, per a considerar-los com a sòl no urbanitzable comú (clau 1.5), que fou definitivament aprovada pel conseller d'Obres Públiques, Urbanisme i Transports per Resolució de 3 de gener de 1997, publicada en el Butlletí Oficial de la Província de data 1 de març, i en el Diari Oficial de la Generalitat Valenciana de 15 d'abril del mateix any.
  
Els paràmetres fonamentals de l'actuació es poden concretar en els següents:
  
a) Superfície de la parcel·la afectada en l'actuació: 501.875 m².
  
b) Usos previstos i instal·lacions necessàries per a albergar-los:
  
- Club social : 2.500 m² construïts.
  
- Club esportiu, constituït per cantina, vestidors i lavabos: 500 m² construïts.
  
- Club infantil, amb parc de jocs: 200 m² construïts.
  
- Hotel i dependències complementàries: 4.500 m² construïts.
  
- Aparcaments coberts: 500 m².
  
- Pistes esportives per a la pràctica de tennis, esquaix, frontennis, natació, picador, fúting, etc.
  
- Camp de golf de 18 clots apte per a competicions professionals.
  
Tercer. La documentació aportada consta de:
  
1. Memòria informativa i justificativa de l'actuació, que conté els criteris de l'ordenació.
  
2. Plànols d'informació i d'ordenació.
  
3. Ordenances reguladores de l'edificació.
  
4. Avaluació economicofinancera i programació de l'actuació, compromisos que s'han de contraure entre el promotor i l'administració.
  
5. Documentació relativa a la propietat dels terrenys.
  
6. Estudi d'Impacte Ambiental.
  
7. Annexos relatius a infraestructures i serveis urbanístics i quadres resum de magnituds de l'actuació.
  
Quart. Conté el projecte proposta de resolució a càrrec de l'actuació de la totalitat dels serveis requerits per a el seu establiment i funcionament, i es presenten plans suficientment indicatius del traçat i les característiques de les xarxes de comunicacions i els serveis i el seu enllaç amb els elements integrants de les xarxes i sistemes generals del territori.
  
Consta, així mateix, de compromís d'assumpció pel promotor del règim de deures, cessions i obligacions propis del sòl urbanitzable, si bé el compliment d'aquests es materialitzarà en els termes que es deriven de la proposta.
  
Cinqué. Es troba en l'expedient els informes municipals següents:
  
1. Informe subscrit pel regidor-delegat d'Urbanisme de l'Ajuntament, de data 11 de novembre de 1996, i es manifesta que l'entitat local no considerava inconvenient o inoportuna l'admissió a tràmit de l'expedient, com es posava de manifest en la tramitació i l'aprovació municipal d'una modificació puntual encaminada a possibilitar la legalització de les instal·lacions a l'empara del procediment que tractem.
  
2. Acord de la Comissió de Govern Municipal de data 19 de agost de 1997, pel qual s'informa favorablement la declaració d'interès comunitari objecte de l'expedient, a partir d'una positiva consideració de l'emplaçament proposat, ja que el propi pla general, en la seua inicial redacció, prèvia a la modificació puntual, preveia la instal·lació d'un camp de golf en el sòl en aquell moment classificat com a urbanitzable no programat.
  
Sisé. Mitjançant Resolució del conseller d'Obres Públiques, Urbanisme i Transports, de data 29 de gener de 1997, fou admesa a tràmit la sol·licitud formulada i la seua submissió a informació pública per termini de vint dies, simultàniament amb la convocatòria per a la presentació d'iniciatives alternatives a la desencadenant del procediment. En aquest sentit, es publicaren sengles anuncis en el Diari Oficial de la Generalitat Valenciana núm. 2.934, de data 20 de febrer de 1997, i en el diari La Verdad de data 18 de febrer de 1997, anuncis que, així mateix, servien per a sotmetre a informació pública la necessària declaració d'impacte ambiental. D'altra banda, atés que la parcel·la afectada en la instal·lació és propietat íntegra de la mercantil sol·licitant, no ha sigut necessari la remissió d'avís al domicili dels qui apareixen com a titulars cadastrals dels drets afectats per l'actuació.
  
Durant el citat termini no es presentà cap al·legació respecte d'això.
  
Seté. Durant la tramitació de l'expedient han sigut emesos els informes sectorials següents:
  
1. Respecte de l'accés a la instal·lació es troba en l'expedient informe emés en data 17 de juliol de 1997 per l'Oficina del Pla de Carreteres de la Conselleria d'Obres Públiques, Urbanisme i Transports, favorable a l'aprovació, una vegada s'aportà per l'interessat la documentació d'esmena de les observacions contingudes en l'informe previ emés de forma desfavorable en data 10 de juny de 1997. No obstant això, es condiciona a la desvinculació de l'accés des de la CV-941 al camp de golf i complex socioesportiu.
  
Igualment consta, respecte a les infraestructures viàries, l'informe emés el 30 de juliol de 1997 pel Ministeri de Foment, on es manifesta la inexistència de cap inconvenient a l'actuació proposada
  
2. Pel que fa a l'impacte ambiental de l'actuació integral, el director general per al Desenvolupament Sostenible ha emés el 9 de juliol de 1997 declaració d'impacte ambiental favorable, sempre que es complisquen les condicions que en aquesta s'assenyalen.
  
3. Informe de 21 de març de 1997 de la Secció d'Esports de la Conselleria de Benestar Social, en el qual s'indica la innecessarietat que aquest òrgan efectue pronunciament respecte a les instal·lacions proposades.
  
Vuité. En relació amb el règim de cessions que s'han d'assumir pels promotors de l'actuació, s'ha desenvolupat un prolongat període de negociacions a fi d'aconseguir un acord entre les propostes de l'interessat i els criteris de l'ajuntament respecte d'això, posats de manifest en els successius informes emesos.
  
En aquest sentit, entre els compromisos assumits pel promotor en el projecte aportat es concretaven aquestes obligacions en la cessió de 50.187 m² (10% de la superfície total de l'actuació) en favor de l'ajuntament, amb destinació dotacional pública (zona verda) i la substitució dels deures de cessió de l'excés de l'aprofitament lucratiu de l'actuació sobre l'aprofitament subjectiu dels propietaris pel seu equivalent en metàl·lic amb destinació al patrimoni municipal de sòl, que es xifrava en 2.533.000 PTA (10% del cost estimat de les obres d'urbanització de l'actuació 30.228.559 PTA). Quedava únicament per concretar la ubicació exacta de la cessió de sòl amb destinació a zona verda.
  
La Comissió Municipal de Govern, en la sessió de 19 d'agost de 1997, al mateix temps que informà favorablement la proposta, fixà un cànon d'aprofitament urbanístic de 3.799.500 PTA.
  
Amb data 30 d'octubre de 1997 se sol·licità de l'ajuntament aclariment sobre la proposta de cànon efectuada, ja que pareixia correspondre amb els termes de l'article 16.4 de la Llei 4/1992 (declaració d'interès comunitari ordinària), i no donava resposta en els seus propis termes a la proposta de l'interessat formulada en els concrets termes de l'article 20.1.c) de la mateixa llei, aplicable al cas.
  
La dita petició fou reiterada mitjançant escrit de data 9 de juny de 1998 davant de la falta de resposta municipal.
  
L'alcalde-president de l'Ajuntament d'Orihuela, mitjançant escrit de 14 de juliol de 1998, aclarí els termes de l'acord previ de la Comissió de Govern, on se significa que la quantia de 3.799.500 PTA, corresponia al 15% del cost de les obres d'urbanització en concepte d'excés sobre l'aprofitament subjectiu dels propietaris, mentre que respecte a la concreta situació dels terrenys que cal cedir en concepte de sòl dotacional públic, que s'han d'ubicar en l'exterior de l'actuació, s'estava en procés negociador ja que existien discrepàncies respecte d'això. Del contingut del dit informe es donà trasllat a l'interessat a efectes d'al·legacions.
  
Finalment, l'alcalde-president de l'Ajuntament d'Orihuela, amb data 8 de febrer de 1999, comunicà a la Conselleria d'Obres Públiques, Urbanisme i Transports que la proposta de la promotora de cedir a l'ajuntament una parcel·la de 50.187 m² i el camí d'accés fins a aquesta des de la carretera A-4141 d'Orihuela a La Matanza, sítia al Cabezo Lo Ros, partida de l'Escorratel d'aquest terme municipal, que se segregaria de la finca registral núm. 26.680, en substitució de les cessions per a zona verda d'ús públic que correspondria fer en l'àmbit de l'actuació integrada, segons delimitació efectuada en el pla, havia sigut informat favorablement pels serveis tècnics municipals, i estaven pendent de la seua aprovació per l'òrgan municipal competent.
  
L'interessat, per la seua banda, el dia 19 de febrer de 1999 ha presentat el nou escrit, pel qual s'insta la resolució definitiva de l'expedient, a partir de l'acceptació municipal de la seua oferta de cessió de sòl, i es manifesta la seua oposició a la quantia del 15% del cost de les obres d'urbanització, ja que s'estima que el percentatge exigible d'acord amb la vigent legislació urbanística és del 10%, de conformitat amb la seua inicial proposta (2.533.000 PTA).
  
Nové. La comissió informativa de la Comissió Territorial d'Urbanisme d'Alacant, en data 29 de març de 1999, informà favorablement l'aprovació de la present declaració d'interès comunitari, pel procediment extraordinari, en sòl no urbanitzable, del terme municipal d'Orihuela.
  
Deu. El conseller d'Obres Públiques, Urbanisme i Transports, en data 19 de maig de 1999, informà favorablement la present declaració d'interès comunitari.
  
Fonaments jurídics
  
Primer. La sol·licitud formulada s'ha de resoldre a l'empara d'allò que s'ha disposat en la Llei 4/1992, de 5 de juny, del Sòl No Urbanitzable, i s'ha de substanciar pel procediment de declaració d'interès comunitari que es refereix l'article 8.2 de la llei en relació amb l'article 20 d'aquesta.
  
En efecte, de conformitat amb l'últim dels preceptes legals, les edificacions i les instal·lacions destinades a activitats terciàries que, entre d'altres, necessiten l'ocupació d'una superfície major de 4 hectàrees, requerisquen més de 8.000 m² construïts o exigisquen la realització de més de 1000 metres lineals de desenvolupament només es podran realitzar com a actuacions integrals després del compliment previ de les condicions exigides pel paràgraf primer del citat article.
  
A la vista de les característiques concurrents en l'actuació pretesa no hi ha dubte que la via procedimental adequada per a la resolució de l'expedient resulta ser el procediment extraordinari previst en l'article citat, una vegada constatat que es compleixen les condicions fixades en el número 1 de tal precepte, ja que:
  
a) Les característiques de l'actuació necessiten disposar d'una superfície de grans dimensions i és impossible la seua localització dins dels sòls urbans o urbanitzable existents al municipi. A més, es tracta d'una actuació prevista en l'exacta ubicació objecte de la proposta des del pla general per a l'ús de camp de golf.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, i cal destacar, a l'efecte, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, els deures i les cessions pròpies de l'adjudicatari d'un programa d'actuació, no inferiors a les legalment exigibles en sòl urbanitzable, si bé es materialitzaren en els termes que es deriven de la proposta que es troba en l'expedient.
  
No obstant això, en aquest punt s'ha d'assenyalar que la quantificació dels deures legals amb relació a l'aprofitament s'han de xifrar en el 10% del cost estimat per a les obres d'urbanització, ja que ha sigut tàcitament modificat en aquest punt l'apartat 1.c) de l'article 20 per la legislació urbanística posterior i, en particular, els articles 18.4 de la Llei 6/1998, de 13 d'abril, sobre Règim del Sòl i Valoracions i 19 de la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat, tot això com es conté en la proposta efectuada per la promotora.
  
Segon. La tramitació de l'expedient ha sigut formalment correcta, i s'han complit les exigències processals establides en l'article 20.2 de la Llei 4/1992, de 5 de juny, del Sòl No Urbanitzable.
  
Tercer. Els serveis que demanda l'actuació queden adequadament resolts a càrrec de la mercantil promotora, en els termes que resulten de l'expedient.
  
Quart. L'actuació sol·licitada és d'implantació adequada des del punt de vista de l'ordenació territorial ja que s'efectua en sòl no urbanitzable comú no mereixedor de cap protecció.
  
Des del punt de vista econòmic i social, l'actuació aporta solucions, sens dubte, al desenvolupament de la zona.
  
Cinqué. El Govern Valencià és l'òrgan competent per a l'aprovació de l'ordenació i definició de l'ús i aprofitament urbanístic de la present actuació integral, en virtut d'allò que s'ha disposat en l'article 20.2 de la Llei 4/1992, de 5 de juny, sobre Sòl No Urbanitzable.
  
De conformitat amb allò que s'ha establit en els preceptes legals citats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
provar definitivament l'ordenació urbanística relativa a l'atribució d'ús i aprofitament sol·licitat per la mercantil Lomas de Campoamor, SA, d'una actuació integral consistent en la construcció i la legalització d'un complex socioesportiu vinculat a un camp de golf existent i en funcionament, a la Devesa de Campoamor, finca registral núm. 65.472, inscrita al foli 9, llibre 679, del tom 880, del Registre de la Propietat d'Orihuela, en sòl no urbanitzable, del terme municipal d'Orihuela, com a actuació integral d'interès comunitari que cal desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i la declaració d'interès comunitari, així com l'adjudicació a què es fa referència en el següent apartat II, se subjectaran a les condicions especials establides en el present.
  
L'aprovació de l'actuació integral portarà implícita, a l'efecte d'expropiació, la declaració d'interès social i de la necessitat d'ocupació dels terrenys que, segons el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i serà al seu càrrec l'abonament dels preus justos que s'han de satisfer, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar la dita actuació integral en favor de l'entitat Lomas de Campoamor, SA, a qui s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació del referit complex socioesportiu.
  
Tercer
  
Condicionar i vincular la dita adjudicació i la legitimació al fet que el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?en favor de l'ajuntament- per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interès comunitari que té per objecte.
  
Quart
  
El promotor haurà de garantir davant de l'Ajuntament d'Orihuela la correcta i la puntual execució de la implantació en què consisteix aquesta actuació integral per import d'un 7% del cost total dels serveis i les obres d'urbanització previstos. La dita garantia financera i personal de promoció haurà de prestar-se mitjançant aval, fiança o dipòsit de valors, abans de l'inici de les obres.
  
Cinqué
  
Qualsevol canvi que es produïsca en la titularitat de la promoció de l'actuació integral necessitarà de l'autorització prèvia del Govern Valencià.
  
Sisé
  
L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament d'Orihuela. La dita declaració, si es produïra, determinaria la suspensió temporal de la declaració d'interès comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, i es respectaran les condicions fixades per les distintes administracions que han participat en el procediment i, en especial, en la declaració d'impacte ambiental de 9 de juliol de 1997. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació del referit complex socioesportiu.
  
Contra el present acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptat des de l'endemà de la notificació d'aquest, d'acord amb allò que s'ha establit en els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació d'aquest, de conformitat amb allò que s'ha disposat en els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que s'hi puga exercir qualsevol altre recurs que s'estime oportú.
  
València, 25 d'abril de 2000
  
El conseller secretari del Govern Valencià,